Men her stopper post-frustrationerne ikke for Dorthe Kristensen. Den 11. januar modtager hun selv et brev, der har været halvanden måned undervejs. Og vel at mærke ikke fra Grønland.

- Brevet er sendt den 27. november fra Thyholm til Oddesund, og vi fik det nu her 11. januar. Og der er cirka ti kilometer imellem Thyholm og Oddesund, påpeger Dorthe Kristensen.

Hun har flere gange kontaktet PostNord om den forsvundne kuffert.

- Men når man ringer og skal snakke med vedkommende, der har mailet til en, er de der ikke. De lover at ringe tilbage, men der sker ingenting. Det er for dårligt, siger hun - og tilføjer:

- Min tålmodighed er brugt op, så nu går jeg i pressen.

Kunderservicechef giver stor undskyldning

DR P4 Midt & Vest har kontaktet PostNord, der nu har undersøgt sagerne om det forsinkede brev og den forsvundne kuffert.

Og selskabet erkender, at der er sket en fejl i forhold til behandlingen af Dorthe Kristensens postforsendelser og den efterfølgende behandling hos Kundeservice.

- Jeg er rigtig ked af, at kufferten ikke er kommet frem, og endnu mere ked af, at hun ikke har fået hjælp. Det er ikke godt nok, siger kundeservicechef Henrik Larsen.

Han har nu givet Dorthe Kristensen en stor undskyldning og vil sørge for, at PostNord afregner, hvad hun har til gode i tabt værdi og porto.

Men kufferten, den er væk.